8 Fa Paulo a ne a bontsha go leboga Jehofa go tswa pelong ka ntlha ya thulaganyo ya Gagwe, o ne a kwalela Bakeresete ba batlodiwa ba kwa Efeso jaana: “Modimo, yo o humileng kutlwelobotlhoko, . . . o ne a re tshedisa mmogo le Keresete, le fa re ne re sule mo ditlolong—lo bolokilwe ka bopelonomi jo bo sa re tshwanelang.” (Baef. 2:4, 5) Le fa re ka tswa re na le tsholofelo ya go tshela mo lefatsheng kgotsa kwa legodimong, re kolota Modimo thata ka ntlha ya bopelotlhomogi le bopelonomi jwa gagwe jo bo sa re tshwanelang. Dipelo tsa rona di tletse tebogo fa re ntse re akanya ka se Jehofa a ileng a se dira gore batho ba kgone go nna le kagiso le ene. Fa re lebane le maemo a a ka senyang kagiso le kutlwano ya phuthego, a go akanya ka sekao sa Modimo ga go a tshwanela go re tlhotlheletsa gore re nne badirakagiso?